CELEX: 32021D0542
Language: hu
Date: 2021-03-26 00:00:00
Title: A Tanács (KKBP) 2021/542 határozata (2021. március 26.) az Európai Uniónak a földközi-tengeri térségben folytatott katonai műveletéről (EUNAVFOR MED IRINI) szóló (KKBP) 2020/472 határozat módosításáról

2021.3.29.   
               
               
                  HU
               
               
                  Az Európai Unió Hivatalos Lapja
               
               
                  L 108/57
               
            
         A TANÁCS (KKBP) 2021/542 HATÁROZATA
         (2021. március 26.)
         az Európai Uniónak a földközi-tengeri térségben folytatott katonai műveletéről (EUNAVFOR MED IRINI) szóló (KKBP) 2020/472 határozat módosításáról
         AZ EURÓPAI UNIÓ TANÁCSA,
         tekintettel az Európai Unióról szóló szerződésre és különösen annak 42. cikke (4) bekezdésére és 43. cikke (2) bekezdésére,
         tekintettel az Unió külügyi és biztonságpolitikai főképviselőjének javaslatára,
         mivel:
         
                     (1)
                  
                  
                     A Tanács 2020. március 31-én elfogadta az Európai Uniónak a földközi-tengeri térségben folytatott katonai műveletét (EUNAVFOR MED IRINI) létrehozó (KKBP) 2020/472 határozatot (1).
                  
               
                     (2)
                  
                  
                     A művelet stratégiai felülvizsgálata keretében a Politikai és Biztonsági Bizottság megállapodott az EUNAVFOR MED IRINI 2023. március 31-ig történő meghosszabbításáról.
                  
               
                     (3)
                  
                  
                     Az ENSZ Líbiával szembeni fegyverembargójának végrehajtása során lefoglalt fegyverek és kapcsolódó anyagok ártalmatlanítására – beleértve a lefoglalt termékek tárolását és megsemmisítését, illetve valamely tagállam vagy harmadik fél részére a 2292 (2016) sz. ENSZ BT-határozattal összhangban történő átadását is – vonatkozó szabályokat pontosabban meg kell határozni.
                  
               
                     (4)
                  
                  
                     Az Európai Unióról szóló szerződéshez és az Európai Unió működéséről szóló szerződéshez csatolt, Dánia helyzetéről szóló 22. jegyzőkönyv 5. cikkével összhangban Dánia nem vesz részt az Unió védelmi vonatkozású határozatainak és intézkedéseinek kidolgozásában és végrehajtásában. Következésképpen Dánia nem vesz részt ennek a határozatnak az elfogadásában, az rá nézve nem kötelező és nem alkalmazandó, ezért Dánia nem vesz részt e művelet finanszírozásában sem,
                  
               ELFOGADTA EZT A HATÁROZATOT:
         
            1. cikk
            A (KKBP) 2020/472 határozat a következőképpen módosul:
            
                        1.
                     
                     
                        a 2. cikk (5) bekezdésének helyébe a következő szöveg lép:
                        
                           „(5)   Tekintettel a rendkívüli műveleti követelményekre, valamint valamely tagállam felkérése alapján, az EUNAVFOR MED IRINI hajókat irányíthat az említett tagállam kikötőibe, és a (3) bekezdéssel összhangban lefoglalt fegyvereket és kapcsolódó anyagokat ártalmatlaníthatja, beleértve azok tárolását, megsemmisítését, illetve valamely tagállam vagy harmadik fél részére történő átadását is. A műveleti tervben meg kell jelölni azokat a kikötőket, amelyekbe a hajók átirányíthatók.
                           A lefoglalt fegyverek és kapcsolódó anyagok végső rendeltetéséről – beleértve a tárolást, a megsemmisítést vagy az Unión belüli átadást is – az EU műveleti parancsnokának javaslata alapján az Európai Békekeret bizottsága határoz. A lefoglalt termékek 2292 (2016) sz. ENSZ BT-határozattal összhangban történő, Unión kívülre történő átadásáról azonban – az EU műveleti parancsnokának javaslata alapján – a Politikai és Biztonsági Bizottság (PBB) dönt, kivéve, ha egy tagállam az ügy Tanács elé terjesztését kéri. A lefoglalt termékeknek az Unión kívülre történő ilyen átadásakor tiszteletben kell tartani a 2008/944/KKBP tanácsi közös álláspontban (*1) meghatározott elveket és meg kell felelni a fegyverkivitel ellenőrzésére vonatkozó alkalmazandó nemzeti szabályoknak és eljárásoknak; az ilyen átadásra vonatkoznak a PBB, illetve a Tanács által megállapított feltételek és biztosítékok, kellően figyelembe véve a … tanácsi határozatban (*2) megállapított eljárásokat, különösen a kockázatokra és biztosítékokra vonatkozó módszertant, és az nem terjed ki az emberi élet kioltására tervezett katonai felszerelésre vagy platformokra.
                           Az EUNAVFOR MED IRINI-nek a lefoglalt fegyverek és kapcsolódó anyagok ártalmatlanításához segítséget nyújtó tagállam vállalja, hogy nemzeti joga és eljárásai keretében a lehető leggyorsabban lefolytatja a lefoglalt termékek ártalmatlanításához szükséges eljárásokat. Az EUNAVFOR MED IRINI ártalmatlanítási tanúsítványt ad át az említett tagállamnak.
                           Az Európai Békekeret viseli az EUNAVFOR MED IRINI által a műveleti területén lefoglalt fegyverek és kapcsolódó anyagok tárolásának és megsemmisítésének költségeit, beleértve a szükséges kikötői szolgáltatások költségeit is. Az Európai Békekeret viseli továbbá a hajók átirányításával vagy a lefoglalt termékek szállításával, tárolásával és ártalmatlanításával kapcsolatos további intézkedésekből eredő pénzügyi felelősség költségeit, kivéve az ártalmatlanításhoz segítséget nyújtó tagállam vagy annak megbízottja által elkövetett súlyos gondatlanság vagy szándékos kötelezettségszegés esetén. A lefoglalt fegyverek és kapcsolódó anyagok megsemmisítéséből származó bármely tagállami bevételt át kell utalni az Európai Békekeretbe, kellően figyelembe véve az adott tagállam vonatkozó nemzeti közigazgatási vagy bírósági eljárásait.
                           Az EU műveleti parancsnoka által képviselt EUNAVFOR MED IRINI igazgatási megállapodást köthet a hajók átirányításában vagy a lefoglalt fegyverek és kapcsolódó anyagok ártalmatlanításához segítséget nyújtó tagállam illetékes hatóságaival e bekezdés végrehajtása céljából.
                           Ezt a bekezdést a folyamatban lévő lefoglalási és ártalmatlanítási eljárásokra kell alkalmazni.
                        
                        
                           (*1)  A Tanács 2008/944/KKBP közös álláspontja (2008. december 8.) a katonai technológia és felszerelések kivitelének ellenőrzésére vonatkozó közös szabályok meghatározásáról (HL L 335., 2008.12.13., 99. o.)."
                        
                        
                           (*2)  A Tanács KKBP 2021/509 határozata (2021. március 22.) az Európai Békekeret létrehozásáról és a (KKBP) 2015/528 határozat hatályon kívül helyezéséről (HL L 102., 2021.3.24., 14. o.).”;"
                        
                     
                  
                        2.
                     
                     
                        a 13. cikk a következő bekezdéssel egészül ki:
                        
                           „(3)   Az EUNAVFOR MED IRINI közös költségeire vonatkozó referenciaösszeg a 2021. április 1-jétől 2023. március 31-ig tartó időszakra 16 900 000 EUR. A (KKBP) 2021/509 határozat 46. cikkének (2) bekezdésében említett referenciaösszegre vonatkozó százalékos arány 10 % a kötelezettségvállalások és 10 % a kifizetések tekintetében.”;
                        
                     
                  
                        3.
                     
                     
                        a 15. cikk (2) bekezdésének helyébe a következő szöveg lép:
                        
                           „(2)   Az EUNAVFOR MED IRINI 2023. március 31-én megszűnik.”
                        
                     
                  
         
            2. cikk
            Ez a határozat az elfogadásának napján lép hatályba.
         
         
            Kelt Brüsszelben, 2021. március 26-án.
            
               
                  a Tanács részéről
               
               
                  az elnök
               
               A. P. ZACARIAS
            
         
         
            (1)  A Tanács (KKBP) 2020/472 határozata (2020. március 31.) az Európai Uniónak a földközi-tengeri térségben folytatott katonai műveletéről(EUNAVFOR MED IRINI) (HL L 101., 2020.4.1., 4. o.).